(26)

Evropska komisija je v zvezi z vsemi tremi trgi ugotovila, da (i) sta stranki tesni konkurentki, (ii) se odjemalci soočajo z resnimi ovirami pri menjavi dobaviteljev, (iii) konkurenti ne ustvarjajo zadostnega pritiska na tržno moč strank, (iv) je tehnološka konkurenca omejena, (v) izravnalna kupna moč ne bi preprečila zvišanja cen in (vi) da so ovire za vstop velike. (a) Stranki sta tesni konkurentki. Preiskava Komisije je pokazala, da sta stranki tesni, morda celo najtesnejši konkurentki pri hidravličnih krmilnih sistemih, elektrohidravličnih krmilnih ventilih in orbitalnih motorjih. Kvantitativna ekonomska analiza je pokazala, da stranki med seboj pogosto konkurirata za iste priložnosti na teh trgih. Poleg tega je tržna preiskava potrdila, da so po mnenju konkurentov in odjemalcev izdelki, ki jih ponujata stranki, med seboj večinoma podobni in zamenljivi. Podjetji Danfoss in Eaton se od drugih subjektov na trgu ločita tudi po drugih dejavnikih, na primer po širokem obsegu svojih portfeljev in kakovosti svojih izdelkov, na podlagi česar lahko prav tako ugotavljamo, da si podjetji tesno konkurirata. (b) Odjemalci se soočajo z resnimi ovirami pri menjavi dobaviteljev. Obstajajo tehnične in praktične omejitve za menjavo, zlasti v proizvodni fazi stroja. Poleg tega imajo proizvajalci originalne opreme za vsak sestavni del posameznega stroja v proizvodnji po navadi samo enega homologiranega dobavitelja. Včasih je menjava ovirana tudi v fazi načrtovanja stroja zaradi stroškovnih dejavnikov in časa, potrebnega za homologacijo, zato proizvajalci originalne opreme pri novih strojih po navadi uporabljajo hidravlične krmilne sisteme, elektrohidravlične krmilne ventile ali orbitalne motorje, ki so bili homologirani že za druge stroje. (c) Konkurenti nezadostno omejujejo tržno moč strank. Na vseh treh trgih strankama konkurira zelo malo pravih konkurentov. Tržna preiskava je pokazala, da obstoječi konkurenti po transakciji verjetno ne bi dovolj učinkovito omejili združenega subjekta, če upoštevamo (i) njihove omejene tržne deleže ter (ii) razlike med ponudbo strank in ponudbo konkurentov, npr. na podlagi portfelja izdelkov ali kakovosti. Na podlagi tega razlikovanja izdelkov je mogoče sklepati, da v primeru zvišanja cen združenega subjekta ne bi bilo mogoče izpodbijati vsega povpraševanja. (d) Tehnološka konkurenca je omejena. Tehnološke alternative (za hidravlične krmilne sisteme so to rešitve električnega krmiljenja in elektrohidravličnega krmljenja, za elektrohidravlične krmilne ventile je to posebna rešitev krmiljenja, ki jo je razvilo podjetje Ognibene, in za orbitalne motorje so to elektromotorji ter batni motorji z odmikali) zagotavljajo samo omejen konkurenčni pritisk na stranki, zlasti ker (i) proizvajalci originalne opreme težko ali neradi zamenjajo tehnologijo in/ali (ii) je konkurenca z drugimi tehnologijami prisotna samo na omejenem delu trga. (e) Izravnalna kupna moč ne bi preprečila zvišanja cen. Majhni in srednje veliki proizvajalci originalne opreme po navadi kupujejo hidravlične krmilne sisteme, elektrohidravlične krmilne ventile in orbitalne motorje od distributerjev. Ne proizvajalci originalne opreme ne distributerji verjetno nimajo dovolj izravnalne kupne moči za preprečitev zvišanja cen. Večji proizvajalci originalne opreme, ki kupujejo neposredno od strank, imajo do neke mere večjo kupno moč. Vendar ovire pri menjavi dobaviteljev, pomanjkanje pravih alternativ strankama in predhodni primeri, ko sta stranki uspešno zvišali cene večjim proizvajalcem originalne opreme, kažejo, da tudi večji proizvajalci originalne opreme ne bi mogli preprečiti zvišanja cen. (f) Ovire za vstop so visoke. Vstop na trge za hidravlične krmilne sisteme, elektrohidravlične krmilne ventile ali orbitalne motorje je dolgotrajen in zelo težaven proces, ker podjetje zanj potrebuje tehnično strokovno znanje in izkušnje, raziskave in razvoj, poleg tega mora opraviti postopke certificiranja, potrjevanja in preverjanja proizvajalcev originalne opreme. Novi udeleženci na trgu zelo težko izpolnijo druge zahteve, na primer zahteve glede ekonomije obsega, obsega portfelja, prodaje in podpornih sistemov ter ugleda. Evropska komisija zato tudi ni ugotovila nobenih nedavnih vstopov na trg ali predvidenih vstopov na trg v bližnji prihodnosti (vključno s proizvajalci s sedežem zunaj EGP).